ORDE do 23 de febreiro de 2011 pola que se aproban as bases reguladoras da concesión de subvencións, en réxime de concorrencia competitiva, para a execución de microproxectos de cooperación para o desenvolvemento no exterior promovidos polas organizacións non gobernamentais de desenvolvemento e pola que se convocan as correspondentes ao ano 2011.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 01/03/2011

Coa aprobación polo Parlamento de Galicia da Lei 3/2003, do 19 de xuño, de cooperación para o desenvolvemento, a Comunidade Autónoma de Galicia asume como propia a responsabilidade de cooperar con outros países para propiciar o seu desenvolvemento integral, contribuír á mellora das condicións de vida dos seus habitantes e aliviar e corrixir as situacións de pobreza e propiciar un desenvolvemento humano solidario e estable, que inclúa maiores cotas de liberdade e a repartición máis xusta dos froitos do crecemento económico.
A letra b) do artigo 23º desta lei considera axentes da cooperación as organizacións non gobernamentais para o desenvolvemento que, como entidades que levan a cabo actividades de solidariedade da sociedade galega cos pobos do sur, son interlocutores permanentes da Xunta de Galicia.
Coas axudas aos microproxectos apoiase así o traballo das ONGD nos países en desenvolvemento a través de intervencións de menor envergadura que os proxectos, pero encamiñadas do mesmo xeito á mellora das condicións de vida das súas poboacións. Esta convocatoria concíbese como un instrumento dirixido a ONGD con pouca experiencia na xestión de proxectos, e que polo tanto contan con escasas oportunidades de lograr financiamento a través da convocatoria ordinaria de proxectos, en competencia con entidades máis expertas.
Procede, entón, establecer as bases que regulen o réxime de concesión de subvencións con cargo aos orzamentos xerais da comunidade autónoma destinadas á cooperación para o desenvolvemento a través de microproxectos no exterior canalizados polas organizacións non gobernamentais de desenvolvemento.
Así mesmo, procede aprobar a convocatoria da concesión de subvencións con cargo aos orzamentos xerais da Comunidade Autónoma de Galicia para o ano 2011, de acordo coas bases reguladoras que se aproban e que garanten os principios de publicidade, concorrencia e obxectividade.
En atención a estes principios e obxectivos e en uso das atribucións que me confire o artigo 34º.6 da Lei 1/1983, do 22 de febreiro, reguladora da Xunta e da súa Presidencia,
RESOLVO:
Artigo único.
1. Aprobar as bases reguladoras que figuran como anexo desta orde para a concesión de subvencións a microproxectos de cooperación para o desenvolvemento no exterior promovidos polas organizacións non gobernamentais de desenvolvemento.
2. Convocar as subvencións con cargo aos orzamentos xerais da comunidade autónoma para 2011 de acordo coas bases reguladoras aprobadas nesta orde e por importe de cento setenta e cinco mil euros (175.000 ), que se financiarán con cargo ás aplicacións orzamentarias 05.06.331A.490.0 (pola contía de 90.000 ) e 05.06.331A.790.0 (pola contía de 85.000 ).
3. Contra estas bases reguladoras e a convocatoria cabe interpoñer os seguintes recursos:
a) Potestativamente, recurso de reposición ante o mesmo órgano que ditou a resolución, no prazo dun mes contado a partir do día seguinte ao da súa publicación no Diario Oficial de Galicia.
b) Directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación no Diario Oficial de Galicia.
Disposicións adicionais
Primeira.-Autorízase o director xeral de Relacións Exteriores e coa Unión Europea para ditar, no ámbito das súas competencias, as instrucións precisas para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de febreiro de 2011.
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Bases reguladoras da concesión de subvencións, en réxime de concorrencia competitiva, para a execución de microproxectos de cooperación para o desenvolvemento no exterior promovidos polas organizacións non gobernamentais de desenvolvemento
Artigo 1º.-Obxecto.
1. Estas bases teñen como obxecto a regulación da concesión de subvencións, a través dun procedemento de concorrencia competitiva, ás organizacións non gobernamentais de desenvolvemento para a execución de microproxectos no exterior.
2. Exclúense destas bases os proxectos que teñan como obxecto a axuda humanitaria e os de carácter asistencial que non poidan asegurar a súa viabilidade cando cese o financiamento externo.
Artigo 2º.-Presentación das solicitudes.
1. As solicitudes poderán presentarse no prazo dun mes contado a partir do día seguinte ao de publicación desta orde no Diario Oficial de Galicia.
2. As solicitudes dirixiranse ao director xeral de Relacións Exteriores e coa Unión Europea (rúa Feáns, 5 baixo, 15705 Santiago de Compostela), cubertas no modelo que figura como anexo I destas bases reguladoras, por calquera dos medios previstos no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 3º.-Requisitos que deben reunir as entidades solicitantes e requisitos dos proxectos.
3.1. Requisitos das entidades solicitantes.
a) Estar inscrita no Rexistro Galego de Axentes de Cooperación para o Desenvolvemento.
b) Ter xustificadas, se é o caso, e antes da data de presentación da solicitude para a presente convocatoria, as axudas recibidas para a anualidade 2009 das convocatorias para microproxectos, para actividades de educación para o desenvolvemento e para consolidación e fortalecemento de ONGD.
c) Non ter recibido ningunha subvención nas convocatorias para programas e para proxectos de cooperación para o desenvolvemento no exterior para desenvolver polos axentes de cooperación ao desenvolvemento dos anos 2008, 2009 e 2010 (exceptuadas as axudas recibidas con cargo á convocatoria de microproxectos de anos anteriores).
d) Non incorrer en ningún dos supostos previstos no artigo 10º da Lei 9/2007, do 13 de xuño, de subvencións de Galicia.
e) Cada entidade solicitante só poderá presentar un máximo dun microproxecto.
3.2. Requisitos dos microproxectos.
a) Que non se iniciara a execución do proxecto antes da publicación desta convocatoria e que estea finalizada antes do 30 de decembro de 2011.
b) Que se identifiquen contrapartes ou socios locais que participen responsablemente na execución material do proxecto e na xestión dos recursos, constando expresamente o seu compromiso no proxecto.
c) Que as accións non teñan como obxectivo a substitución do Estado na prestación de servizos públicos de saúde, a educación regrada ou a investigación oficial, agás razóns excepcionais.
d) Que o proxecto redunde na ampliación das capacidades e as liberdades das poboacións beneficiarias: que conte coa participación dos beneficiarios/as no desenvolvemento do proxecto; non sexa discriminatorio por razón de cultura, raza, sexo, relixión ou orixe; que fomente a igualdade entre homes e mulleres; e que sexa respectuoso coa protección do ambiente.
e) Que teña unha repercusión práctica e cuantificable na satisfacción das necesidades básicas da poboación das zonas máis desfavorecidas do país en que se execute, e que sexa respectuoso cos obxectivos de desenvolvemento do país, da zona onde se leve a cabo a acción e das comunidades beneficiarias.
f) Que o proxecto se axuste tanto á realidade como á capacidade de xestión da entidade solicitante e á da súa contraparte, co fin de asegurar a súa viabilidade.
Artigo 4º.-Documentación.
4.1. Solicitude de subvención no modelo que figura como anexo I destas bases reguladoras.
De conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, a presentación da solicitude leva implícita a autorización para o tratamento necesario dos datos dos beneficiarios e da súa publicación na páxina web www.cooperaciongalega.org.
4.2. A citada solicitude irá acompañada da documentación que se recolle a continuación e do proxecto, que se presentará no modelo oficial de documento de formulación de presentación de proxecto. No suposto de que a entidade presentara esta documentación ou parte a outra convocatoria de axudas das convocadas pola Dirección Xeral de Relacións Exteriores e coa Unión Europea no ano en curso ou no ano anterior, será suficiente con achegar unha declaración especificando a documentación xa presentada, así como o número de expediente en que se atopa incorporada, anexando a documentación que falte.
4.3. A documentación das carpetas 1 e 2 e os documentos de formulación do proxecto, carpeta 3, serán presentados en orixinal e en soporte electrónico:
* Carpeta 1: información relativa á entidade solicitante.
a) Certificación da Secretaría da entidade en Galicia acreditativa da vixencia dos datos depositados no Rexistro Galego de Axentes de Cooperación para o Desenvolvemento, con indicación do número de inscrición no citado rexistro e onde deberá figurar expresamente o número de socios/as en Galicia.
No caso de que calquera documento dos recollidos nesta epígrafe carecese de vixencia no Rexistro Galego de Axentes de Cooperación, farase indicación expresa sobre el e achegarase, debidamente compulsado, o obxecto de ser incorporado de oficio ao rexistro.
Cando a persoa que formule a solicitude non sexa ningunha daquelas de cuxos datos se dispón no Rexistro Galego de Axentes de Cooperación ao Desenvolvemento, achegarase xunto coa certificación anterior copia compulsada do seu documento de identidade, (no caso de que o interesado/a non autorice expresamente a comprobación dos datos por medio do acceso telemático ao sistema de verificación de datos de identidade do Ministerio da Presidencia) e certificación da Secretaría da entidade acreditativa da vinculación que a une coa entidade solicitante.
b) Declaración responsable da persoa representante legal da entidade en que faga constar que a entidade solicitante non incorre en ningún dos supostos previstos no artigo 10º da Lei 9/2007, do 13 de xuño, de subvencións de Galicia, segundo modelo que figura como anexo II destas bases reguladoras.
c) Certificación da Axencia Estatal da Administración Tributaria e da Tesourería Xeral da Seguridade Social acreditativas de estar ao día das obrigas tributarias e sociais e certificación da Consellería de Facenda de non ter ningunha débeda por ningún concepto coa Facenda autonómica. A presentación da solicitude comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
d) Declaración responsable da persoa representante legal da entidade en que se precisen outras axudas solicitadas de entidades públicas ou privadas para a mesma finalidade.
e) Declaración responsable da persoa representante legal da entidade en que conste que a entidade solicitante non percibiu ningunha subvención das convocatorias para programas e para proxectos de cooperación ao desenvolvemento dos anos 2008, 2009 e 2010 (exceptúanse desta restrición as axudas recibidas con cargo á convocatoria de microproxectos dos anos anteriores).
f) Copia das contas anuais da entidade (ingresos de carácter público e privado e gastos) da última liquidación do orzamento rendida e aprobada polo órgano competente da entidade.
g) Memoria da organización en que se inclúan as accións en materia de cooperación para o desenvolvemento realizadas pola entidade nos últimos dous anos.
* Carpeta 2: información relativa á contraparte local:
a) Documentación acreditativa da representación legal da entidade: copia do documento en que se recolla o nomeamento da persoa que desempeñe a representación legal e do seu documento ou cédula de identidade.
b) Declaración da persoa que desempeñe a representación legal da entidade en que se especifique, se procede, a personalidade xurídica da entidade socia ou contraparte local, o seu domicilio social, o balance de ingresos e gastos da última liquidación orzamentaria, a cuantificación do número de socios/as da entidade e a descrición da vinculación existente entre a entidade e o persoal ao seu servizo.
c) Copia dos estatutos e do número de identificación fiscal da entidade ou documentos similares no país de orixe.
d) Carta de compromiso de participación no proxecto por parte da contraparte local, asinada pola persoa que desempeñe a representación legal da entidade.
e) Memoria de actividades e traballos da entidade onde se inclúan outros proxectos de cooperación ao desenvolvemento en que participase, así como a experiencia acadada na zona e no sector de actuación do proxecto.
f) No caso de que a contraparte local sexa unha administración ou entidade pública deberá presentar:
-Carta de compromiso de participación no proxecto.
-Fotocopia compulsada do documento ou cédula de identidade da persoa que desempeñe a representación legal da entidade.
-Copia do documento en que se recolla o nomeamento da persoa representante legal ou certificación expedida polo órgano competente.
* Carpeta 3: información relativa ao proxecto de desenvolvemento.
A información sobre o proxecto presentarase nos documentos normalizados para o efecto (o de formulación e o do orzamento do proxecto), que poderán descargarse da páxina web da cooperación galega www.cooperaciongalega.org
Calquera problema, dúbida ou aclaración poderá dirixirse directamente á Dirección Xeral de Relacións Exteriores e coa Unión Europea ou a través do enderezo electrónico cooperacion.exterior@xunta.es
A falta de documentación relativa ás carpetas 1, 2 e 3 impedirá a avaliación do proxecto, se non se procedera á súa emenda dentro do prazo establecido no artigo 5º desta orde. Quedarán excluídos da posibilidade de emenda aqueles documentos que impliquen unha elaboración propia por parte da entidade solicitante, isto é, o previsto na letra g) da carpeta 1 así como os documentos de formulación do proxecto (carpeta 3).
A presentación da solicitude en modelo distinto do establecido para esta convocatoria (anexo I), así como a manipulación dos documentos de formulación normalizados ou o emprego de documentos que non sexan os adaptados á presente convocatoria, conducirá á exclusión e non avaliación do proxecto.
Artigo 5º.-Instrución e prazo de resolución.
5.1. A instrución do procedemento corresponderá á Subdirección Xeral de Cooperación Exterior da Dirección Xeral de Relacións Exteriores e coa Unión Europea. Unha vez recibidas e examinadas as solicitudes, se estas non reúnen os requisitos sinalados ou carecen de documentación, requiriranse os interesados para que, nun prazo de dez días, corrixan a falta ou xunten os documentos preceptivos, con indicación de que, se non o fixesen, se considerarán que desisten da súa petición, conforme ca resolución que deberá ser ditada nos termos previstos no artigo 42º da Lei 30/1992, do 26 de novembro.
5.2. O prazo de resolución e notificación das axudas será de tres meses como máximo, contados desde o día seguinte ao da finalización do prazo de presentación das solicitudes. De non notificarse resolución expresa neste prazo, as solicitudes poderán entenderse desestimadas.
Artigo 6º.-Condicións de cofinanciamento.
A Xunta de Galicia poderá financiar ata un 95% do orzamento total do proxecto. En ningún caso poderá superar a subvención concedida os 25.000 euros.
Os xuros que, de ser o caso, xeren os fondos transferidos pola Xunta de Galicia, reinvestiranse en custos directos, de xeito que non poderán ser imputados a custos indirectos.
Artigo 7º.-Gastos subvencionables, criterios prioritarios e valoración.
7.1. Subvencionaranse os seguintes gastos:
1. Serán gastos subvencionables os custos directos e os custos indirectos dos proxectos.
2. Entenderanse por custos directos aqueles que son imprescindibles para a posta en marcha do proxecto, vinculados á execución da intervención e que financian a consecución dos obxectivos. Para os efectos de concesión da axuda teranse en conta os seguintes:
a) Aluguer, construción e/ou reforma de inmobles e infraestruturas (inclúe man de obra, dirección de obra, licenza de obras e taxas, materiais de construción e transporte deses materiais). No tocante á man de obra ligada a estas tarefas pola contraparte local ou a poboación beneficiaria, só se aceptará a súa valoración de estar acreditada de xeito suficiente a prezos de mercado local.
b) Equipamentos, materiais e subministración. Considerarase equipamento a adquisición de elementos de inmobilizado, distintos a terreos e edificios, afectos á actividade subvencionada: maquinaria, mobiliario, equipamentos informáticos e outro equipamento. Nese concepto inclúense os gastos derivados do envío dos equipamentos.
c) Persoal. Para os efectos desta convocatoria entenderase:
1. Persoal expatriado, aquel persoal da entidade española sometido á lexislación española, que presta os seus servizos no país onde se executa a intervención obxecto da subvención e con funcións e tarefas directamente relacionadas con aquela. Para o envío de persoas expatriadas achegarase unha memoria xustificativa da necesidade de envío dese persoal e marcaranse os criterios de aptitude e cualificación requiridos para a correcta realización da acción, a duración e a descrición de tarefas.
2. Persoal local, aquel persoal da contraparte local ou contratado ao servizo do proxecto sometido á lexislación laboral do país onde se executa a intervención obxecto de subvención e no cal presta os seus servizos, de acordo co réxime laboral correspondente ás súas funcións e desempeño, estando as súas funcións e tarefas directamente relacionadas coa intervención. Deberá acreditarse documentalmente o salario medio para ese tipo de contrato do país ou zona onde se execute o proxecto.
3. Persoal en sede, aquel da entidade española sometido á lexislación española, que presta os seus servizos en España, con independencia de que por razón das súas funcións teña que desprazarse ao país de execución ocasional ou regularmente, e cuxas funcións e tarefas están imputadas á posta en execución e seguimento da intervención obxecto da subvención. En todos os casos a imputación poderá ser total ou parcial en función da dedicación.
A entidade solicitante deberá recorrer na medida do posible aos recursos humanos locais.
Os gastos de persoal subvencionables poderán incluír salarios, seguros sociais a cargo da entidade do persoal afecto á intervención, así como calquera outro seguro que se subscriba a nome do persoal ou da súa familia en primeiro grao ou as retribucións complementarias destinadas a afrontar os gastos de escolarización dos fillos no país de destino.
O importe máximo aplicable por este concepto non poderá superar o 70% do orzamento total do proxecto.
d) Servizos técnicos e profesionais requiridos para a realización de capacitacións, seminarios, diagnósticos, informes, publicacións, control de xestión ou outras necesidades recollidas na formulación da intervención.
e) Funcionamento no terreo, gastos correntes de funcionamento acaecidos no país de execución e ligados á execución do proxecto, así como gastos de oficina e alugueiros. Deben responder a custos reais pola execución do proxecto. Inclúe electricidade, auga, aluguer de oficinas, comunicacións, mantemento e seguridade, até un máximo do 1% do orzamento do proxecto.
f) Viaxes, aloxamento e axudas de custo. Inclúense os gastos vinculados á mobilidade do persoal e das persoas beneficiarias necesaria para a execución da intervención (incluíndo combustible, seguros e mantemento de vehículos que se atopen especificamente identificados no documento de formulación do proxecto e vinculados a este). A contía máxima que se pode imputar a este concepto non superará o 5% do orzamento total do proxecto.
3. Custos indirectos: son os gastos propios do funcionamento regular da entidade solicitante e da contraparte, que resultan da formulación e execución do proxecto, así como da difusión e do seguimento do proxecto en Galicia. A porcentaxe máxima aplicable a este concepto será de ata 10% do importe total do orzamento do proxecto.
Estes gastos imputaranse á actividade subvencionada na parte que razoablemente corresponda de acordo cos principios e normas de contabilidade xeralmente aceptadas e, en todo caso, na medida en que correspondan ao período en que efectivamente se realiza a actividade.
Estes gastos acreditaranse perante a Dirección Xeral de Relacións Exteriores e coa Unión Europea mediante unha declaración responsable da persoa representante legal da entidade.
4. No suposto de construción, rehabilitación e mellora de bens inventariables, estes deberán quedar formalmente vinculados aos fins das actuacións realizadas durante dez anos os bens inscritibles nun rexistro público, e cinco anos o resto de bens. Unha vez rematen as actuacións, os bens deberán ser transferidos a unha Administración pública do país beneficiario, ou a unha contraparte local, que se faga responsable da súa utilización para o fin creado e do seu correcto mantemento. Tal cesión deberá quedar documentada a través de escritura pública.
No suposto dos bens inscritibles nun rexistro público, deberá facerse constar na escritura pública a circunstancia da afectación e o período polo que se afectan os bens, debendo ser obxecto estes extremos de inscrición no rexistro público correspondente. A Dirección Xeral de Relacións Exteriores e coa UE autorizará previamente tal cesión.
5. En ningún caso serán gastos subvencionables os elementos de transporte, os xuros debedores das contas bancarias, recargas e sancións administrativas e penais, os gastos de procedementos xudiciais, as amortizacións de bens inventariables e as compras de terreos ou inmobles.
7.2. Criterios de valoración.
1. Prioridades xeográficas.
Países prioritarios: América Central (Guatemala, Honduras, Nicaragua e O Salvador); Caribe (Haití e República Dominicana); América do Sur (Bolivia, Ecuador e Perú); África (Cabo Verde, Guinea-Bissau e Mozambique e a poboación saharauí).
2. Prioridades sectoriais.
De acordo co establecido no artigo 8º da Lei galega de cooperación para o desenvolvemento e no Plan director da Cooperación Galega, teranse especialmente en conta os proxectos que se integren nas seguintes prioridades:
a) Cobertura de necesidades sociais básicas (saúde básica, educación básica, seguridade alimentaria, traballos elementais de subministración de auga e saneamento, e habitabilidade).
b) Infraestrutura e promoción do tecido económico (comercio xusto, proxectos de economía social e cooperativas, dinamización do sector privado e programas de desenvolvemento, investimento no sector pesqueiro, investimento no sector agroindustrial, desenvolvemento forestal, comunicacións, enerxías, iniciativas que contribúan ao pleno exercicio dos dereitos económicos das mulleres como promoción do acceso da muller á actividade empresarial, ao emprendemento, á formación e capacitación).
c) Participación social, desenvolvemento institucional, bo goberno e construción da paz (defensa dos dereitos humanos, especialmente no referente ás accións positivas tendentes á mellorar a posición das mulleres na sociedade, promoción da participación social e empoderamento, desenvolvemento das institucións e estruturas democráticas, fortalecemento do Estado de dereito e procesos descentralizados).
d) Investimento no ser humano (apoio á educación superior e á consolidación da cooperación interuniversitaria, apoio ao desenvolvemento intercultural e á preservación do patrimonio cultural, investigación, transferencia e intercambio de coñecemento e tecnoloxía).
e) Xestión ambiental sustentable e hábitat.
3. Prioridades transversais.
De acordo co establecido no II Plan director, as seguintes prioridades débense considerar en toda intervención de desenvolvemento, calquera que sexa o sector de actuación:
-A loita contra a pobreza.
-A equidade de sexo.
-A defensa da sustentabilidade ambiental.
-O respecto polos dereitos humanos.
-A defensa da interculturalidade.
4. Outras prioridades.
-Que se desenvolva nun país considerado como menos adiantado (PMA).
-Que complementen programas institucionais de desenvolvemento.
-Que teñan un maior grao de implicación das persoas beneficiarias e da contraparte local no proxecto, tanto na súa formulación como na súa execución. Serán prioritarios aqueles proxectos con maior número de persoas beneficiarias e que incorporen as perspectivas de xénero na atención á infancia, ás mulleres e as comunidades indíxenas, así como os proxectos que atendan especificamente a defensa dos dereitos das mulleres e a igualdade entre homes e mulleres.
-Que a súa sustentabilidade estea garantida unha vez finalizada a acción exterior
-Que se inclúa no proxecto unha estratexia de difusión en Galicia.
7.3. Valoración dos microproxectos.
7.3.1. Os microproxectos que cumpran os requisitos sinalados nestas bases reguladoras serán avaliados tendo en conta os seguintes criterios:
I. Aspectos relacionados coa entidade solicitante: ata 10 puntos.
1. Experiencia en accións de cooperación para o desenvolvemento (no sector de actuación do proxecto e no país, zona, comunidade onde se vai executar) suficientemente descrita nas carpetas 1 e 3, para os obxectivos e características do proxecto. Máximo: 3 puntos.
2. Capacidade de execución do proxecto pola entidade (xestión, recursos humanos, técnicos e económicos para o desenvolvemento do proxecto). Máximo: 4 puntos.
3. Experiencia de traballo da entidade solicitante coa contraparte ou socio local. Máximo 3 puntos.
II. Aspectos relacionados co socio local: ata 15 puntos.
1. Experiencia de traballo en proxectos de cooperación ao desenvolvemento, na zona ou comunidade onde se vai executar o proxecto e no sector de actuación do proxecto descrita suficientemente na carpeta 2 e 3 para os obxectivos e características do proxecto. Máximo: 6 puntos.
2. Capacidade de execución do proxecto pola contraparte. Garantía de implicación da entidade na comunidade e da propia comunidade no proxecto mediante a intervención da contraparte. Adecuación e coherencia no sector de traballo da entidade e o obxectivo do proxecto. Máximo: 9 puntos.
III. Aspectos relacionados co contido do microproxecto: ata 55 puntos.
1. Pertinencia do proxecto con especial concreción sobre o contexto social, económico, político e cultural das persoas beneficiarias, zona e país onde se vai desenvolver; antecedentes e xustificación deste. Máximo: 9 puntos.
2. Coherencia dos obxectivos, resultados e accións coa problemática presentada. Máximo: 9 puntos.
3. Financiamento: coherencia das partidas orzamentarias cos obxectivos do proxecto. Máximo: 6 puntos.
4. Recursos humanos e técnicos suficientes para acadar os obxectivos do proxecto. Máximo: 3 puntos.
5. Poboación beneficiaria: descrición precisa das persoas destinatarias, criterios de determinación, grao de participación nas distintas fases do proxecto. Máximo: 7 puntos.
6. Viabilidade técnica e sustentabilidade do proxecto a nivel social, económico e ambiental. Máximo: 8 puntos.
7. Impacto e transversabilidade de xénero. Máximo: 6 puntos.
8. Impacto ambiental. Máximo: 3 puntos.
9. Seguimento previsto (interno e externo). Máximo: 3 puntos.
10. Emprego da lingua galega na realización das actividades para as que se solicita axuda. Máximo: 1 punto.
IV. Coincidencia do microproxecto coa estratexia da cooperación galega. Máximo: 20 puntos.
1. País prioritario para a cooperación galega. Máximo: 5 puntos.
2. País onde se desenvolva o proxecto que estea considerado como país menos adiantado (PMA). Máximo: 4 puntos.
3. Sector prioritario da cooperación galega. Máximo: 11 puntos.
Valorados segundo a seguinte distribución: cobertura de necesidades sociais básicas (máximo 4 puntos); infraestrutura e promoción do tecido económico (máximo 3 puntos); participación social, desenvolvemento institucional e bo goberno (máximo 2 puntos); investimento no ser humano (máximo 1 punto) ; xestión ambiental sustentable e hábitat (máximo 1 punto).
7.3.2. Para a valoración dos microproxectos constituirase una comisión avaliadora, que adaptará o seu funcionamento ao previsto nesta convocatoria e, supletoriamente, aos preceptos contidos no capítulo II, título II, artigos 22º e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común. A comisión compoñerase dos seguintes membros:
Presidente: o director xeral de Relacións Exteriores e coa Unión Europea.
Secretario/a: un funcionario/a da Dirección Xeral de Relacións Exteriores e coa Unión Europea.
Vogais: dous funcionarios/as da Dirección Xeral de Relacións Exteriores e coa Unión Europea.
A comisión poderá estar asesorada polo persoal técnico que considere necesario, o cal asistirá ás sesións con voz pero sen voto.
A comisión, para unha mellor valoración dos proxectos e con anterioridade a ditarse a proposta de resolución, poderá solicitar os informes técnicos que se consideren oportunos. Os informes, que en ningún caso serán vinculantes, de encargarse, terán que ser realizados por persoas expertas independentes non vinculadas a ningunha ONGD.
7.3.3. Para superar a fase de valoración dos proxectos será necesario acadar unha puntuación do 50% en cada unha das tres primeiras epígrafes.
Unha vez superada a fase de valoración, establecerase unha listaxe coas puntuacións obtidas en orde descendente para cada un dos proxectos presentados. Serán financiados por orde de puntuación todos aqueles proxectos que sexa posible dentro da contía total asignada a esta convocatoria.
7.3.4. No suposto de que non se esgotasen os recursos financeiros asignados a esta convocatoria, a Xunta de Galicia empregará tales recursos para financiar outras actuacións de cooperación para o desenvolvemento a través dos outros medios previstos no Plan director da Cooperación Galega.
7.3.5. Á vista da valoración realizada pola comisión avaliadora, o instrutor elevará proposta de resolución ao conselleiro de Presidencia, Administracións Públicas e Xustiza.
Artigo 8º.-Resolución.
Á vista da proposta de resolución do instrutor, debidamente motivada, o conselleiro de Presidencia, Administracións Públicas e Xustiza resolverá o procedente.
Artigo 9º.-Compatibilidade de subvencións.
As axudas aquí reguladas serán compatibles con calquera outra procedente doutras administracións públicas, organizacións internacionais, entidades privadas ou doazóns de particulares, sempre e cando a suma de todas as obtidas non supere o orzamento total do proxecto subvencionado.
A entidade beneficiaria obrígase a comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas así como a modificación das circunstancias que fundamentasen a concesión da concesión. Esta comunicación deberá efectuarse en momento no que se coñeza e, en todo caso, con anterioridade á xustificación da aplicación dada aos fondos percibidos
Artigo 10º.-Publicidade da concesión das subvencións.
Unha vez ultimada a concesión de axudas, publicarase a relación das concedidas con indicación das entidades beneficiarias, contía, país de execución do proxecto e finalidade no Diario Oficial de Galicia e na web oficial da cooperación galega, de conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración Pública galega e no artigo 15º da Lei 9/2007, do 13 de xuño, de subvencións de Galicia.
Así mesmo, de conformidade co artigo 3º.2 do Decreto 132/2006, do 27 de xullo, polo que se regulan os rexistros públicos creados nos artigos 44º e 45º da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, estes datos publicaranse no Rexistro de Axudas, Subvencións e Convenios.
Artigo 11º.-Aceptación da subvención e compromiso de cofinanciamento.
Unha vez notificada a concesión da axuda, a entidade beneficiaria presentará, nun prazo máximo de dez días, declaración por escrito da aceptación da axuda na que conste o seu compromiso de achegar directamente ou cubrir con outras achegas a diferenza entre o custo total do proxecto e a contía da subvención finalmente concedida. Transcorrido o prazo sen que se producise manifestación expresa, entenderase tacitamente aceptada, de acordo co establecido no artigo 21º.5 da Lei 9/2007, do 13 de xuño, de subvencións de Galicia. Igualmente deberán confirmar, se é o caso, que as subvencións solicitadas a outras institucións xa foron concedidas, ou que se compromete a financiar as cantidades adicionais que correspondan. De non ser así, a entidade beneficiaria poderá, dentro do mesmo prazo, renunciar á axuda ou, sempre que tecnicamente sexa posible e sen que se altere a finalidade nin o orzamento total do proxecto aprobado, presentar unha readaptación á subvención concedida, que non afecte a
orde de prelación dos proxectos subvencionados, que será sometida a unha nova análise. No caso de readaptación do proxecto, o conselleiro de Presidencia, Administracións Públicas e Xustiza ditará nova resolución, que se lle notificará á entidade no prazo dun mes.
Se se produciran renuncias ás subvencións ou revogacións das axudas, os seus importes poderán destinarse a incrementar a axuda inicialmente concedida a outros proxectos ou a subvencionar aqueles que, reunindo os requisitos destas bases reguladoras, e inicialmente non subvencionados, superasen a fase de valoración de acordo co establecido no artigo 7º.3.3 destas bases reguladoras.
Artigo 12º.-Anticipos e pagamentos.
1. Con base na disposición adicional segunda da Lei 9/2007, do 13 de xuño, de subvencións de Galicia, e en atención á coherencia co obxecto e finalidade das subvencións, realizaranse pagamentos anticipados do 100%, sen que se exixa garantía.
2. Para o pagamento da subvención, as entidades beneficiarias deberán presentar a seguinte documentación:
a) Solicitude de libramento do pagamento anticipado da subvención concedida.
b) Declaración responsable do representante legal da entidade, complementaria e actualizada doutras axudas solicitadas, pendentes de resolución, outorgadas ou recibidas para o proxecto subvencionado.
c) Compromiso específico de cesión dos bens mobles ou inmobles que resulten da execución do proxecto subvencionado aos beneficiarios/as ou socio local, de ser o caso.
d) Certificación bancaria das contas da entidade beneficiaria e do socio local afectas á xestión do proxecto. Nestas contas asignadas ao proxecto terán o seu destino todos os pagamentos que se realicen con cargo ao cofinanciamento da Dirección Xeral de Relacións Exteriores e coa Unión Europea. Os comprobantes destes ingresos e gastos estarán á disposición da Dirección Xeral de Relacións Exteriores e coa Unión Europea.
3. Coa solicitude de pagamento, os beneficiarios/as deberán acreditar que se atopan ao día das obrigas tributarias estatais e autonómicas e da Seguridade Social, así como non ter pendente de pagamento ningunha outra débeda. Conforme co establecido no artigo 20º.3 da Lei 9/2007, de subvencións de Galicia, as entidades beneficiarias autorizan o órgano xestor para solicitar as certificacións que deban emitir as mencionadas institucións.
Artigo 13º.-Prazo e forma de xustificación das subvencións outorgadas.
1. As subvencións deberán xustificarse coa documentación que se sinala no número seguinte deste artigo, no prazo máximo de tres meses desde a finalización do prazo para a realización das actividades do proxecto subvencionado, conforme o establecido no artigo 28º.2 da Lei 9/2007, do 13 de xuño, de subvencións de Galicia, na medida do posible tamén en formato electrónico.
2. Co fin de acreditar a realización total das actividades así como a finalidade para a cal se concedeu a subvención, e tal e como se establece no artigo 12º desta orde, a entidade beneficiaria deberá presentar un informe final que constará de dúas partes:
1ª parte: xustificación económica: comprenderá toda a documentación que acredite os gastos efectuados con cargo á subvención concedida. Farase mediante a presentación de:
-Certificación dos gastos polo importe total do proxecto, distribuído por partidas orzamentarias e no cal se indiquen as distintas fontes de financiamento, asinada pola persoa representante en Galicia da entidade beneficiaria.
-Relación de todos os gastos efectuados, con indicación da data, número da factura e do documento xustificativo, identificación do seu emisor e descrición do gasto, data e forma de pagamento, co seu importe en moeda local e o seu contravalor en euros.
-Facturas ou documentos xustificativos dos gastos de valor probatorio equivalente no tráfico xurídico mercantil ou con eficacia administrativa incorporados na relación a que se fai referencia no parágrafo anterior e a documentación acreditativa do pagamento.
2ª parte: xustificación técnica, que incluirá:
-Certificación da persoa representante en Galicia da entidade beneficiaria acreditativa da total realización do proxecto e da aplicación dos fondos ao fin destinado.
-Memoria de execución sobre os obxectivos, actividades e resultados acadados polo proxecto. Deberá estar asinada polo responsable en Galicia da xestión técnico-económica do proxecto. No informe final do proxecto recolleranse, como mínimo: contexto do proxecto que inclúa as transformacións producidas coa súa execución, avance do proxecto (entendendo como tal o grao de cumprimento das accións e resultados agardados establecidos na formulación inicial e, xa que logo, dos obxectivos xeral e específicos), grao de cumprimento das hipóteses e riscos, análise da garantía de sustentabilidade do proxecto e, ao cabo, conclusións e recomendacións e o plan de traballo proposto para todo o período que siga a execución.
Para a presentación da memoria final, deberá utilizarse o modelo facilitado pola Dirección Xeral de Relacións Exteriores e coa Unión Europea da Xunta de Galicia, que se poderá descargar da páxina web www.cooperaciongalega.org
4. A entidade beneficiaria terá que conservar todos os comprobantes de gasto durante un período de 4 anos, a excepción dos casos suficientemente xustificados e autorizados pola Dirección Xeral de Relacións Exteriores e coa Unión Europea., en que se demostre a imposibilidade legal de extraer as facturas do país onde se desenvolveu o proxecto. Nestes supostos, os comprobantes tamén terán que estar á disposición das actuacións de control da Dirección Xeral de Relacións Exteriores e coa Unión Europea e dos controis establecidos pola normativa vixente.
Os gastos acreditaranse mediante facturas e demais documentos de valor probatorio equivalente no tráfico xurídico mercantil ou con eficacia administrativa. Con carácter previo á realización da copia é obrigatoria a impresión dun selo-dilixencia en todos os documentos orixinais de gastos (facturas, recibos ou outros). Nela debe figurar a convocatoria anual da subvención xustificada, título abreviado do proxecto de cooperación ao desenvolvemento, así como a referencia ao financiamento da Xunta «Financiada pola Xunta de Galicia». Naqueles documentos xustificativos de gasto imputable a máis dun financiador, deberá constar a dilixencia antes mencionada, indicando ademais o tanto por cento de financiamento que lle imputa a cada un. No suposto de documentos de gasto en que resulte imposible a impresión de tal selo-dilixencia, como consecuencia do seu tamaño, xuntaráselles unha relación dos documentos en que se faga constar a mencionada dilixencia.
Tamén se poderán utilizar, como xustificantes de gasto, os recibos de caixa nos que conste o nome da entidade beneficiaria, importe, nome e apelido da persoa que presta o servizo, concepto do gasto e nome do proxecto subvencionado. Este recibo deberá ser asinado pola persoa que presta o servizo (vendedor/a, transportista, etc.).
A utilización de recibos deberá ser, como criterio xeral, autorizada con carácter previo polo órgano concedente da subvención, e poderá tamén ser validada con posterioridade por el sempre que este considere que a autorización se produciría de solicitarse con carácter previo.
Poderán utilizarse así mesmo recibos de caixa en lugar de facturas, sexa cal sexa o seu importe ou a contía que representen sobre a subvención concedida e sen necesidade de autorización previa, sempre que na documentación xustificativa se inclúa acreditación de que as persoas perceptoras de tales pagamentos non están suxeitas á obriga de emitir factura no país en que se efectuou o gasto. A devandita acreditación deberá ser realizada por un organismo público competente.
Cando existan xustificantes redactados nun idioma estranxeiro distinto do inglés, francés, italiano ou portugués, deberán ser debidamente traducidos, indicando data, importe, concepto de gasto, persoa perceptora e provedora.
Artigo 14º.-Obrigas da entidade beneficiaria, seguimento, avaliación e control dos proxectos.
1. As entidades beneficiarias deberán realizar a intervención para a cal se lles concedeu a axuda no período de tempo determinado no documento de formulación, e sempre dentro da anualidade pertinente. Para estes efectos considérase vinculante o orzamento e a documentación presentada no documento de formulación do proxecto e na solicitude ou, de ser o caso, da readaptación efectuada.
2. As entidades beneficiarias deberán informar de xeito inmediato a Dirección Xeral de Relacións Exteriores e coa Unión Europea sobre calquera acontecemento que altere ou dificulte notoriamente o adecuado desenvolvemento do proxecto subvencionado. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión e, de ser o caso, ao reintegro total ou parcial.
3. As entidades beneficiarias obríganse a facilitar ao órgano xestor toda canta información se lles requira respecto dos proxectos subvencionados. Asemade, obríganse a conservar os documentos xustificativos da aplicación dos fondos recibidos, incluídos os documentos electrónicos en tanto poidan ser obxecto das actuacións de comprobación e control.
4. Así mesmo, as entidades beneficiarias obríganse a incorporar de forma visible en todas as accións derivadas do proxecto subvencionado (placas, letreiros, carteis, publicacións, material de difusión, publicidade, etc.) os logotipos oficiais da Xunta de Galicia e a Cooperación Galega, todo isto en formato duradeiro e material resistente, para a debida difusión da orixe da subvención.
Cando a entidade beneficiaria exhiba o seu propio logotipo, o da Xunta de Galicia e o da Cooperación Galega deberán figurar co mesmo tamaño e en iguais condicións de seguridade. Ambos os dous logotipos poderán descargarse da páxina web da Cooperación Galega, www.cooperaciongalega.org
5. No proceso continuo de homoxeneizar os procedementos, metodoloxía e formularios de xestión do ciclo dos proxectos cos da cooperación oficial española e da Unión Europea, o seguimento e avaliación dos proxectos rexerase polos criterios básicos de pertinencia, eficacia, eficiencia, impacto e sustentabilidade, seguindo a metodoloxía do marco lóxico e a xestión do ciclo do proxecto establecidos polo CAD e a propia Unión Europea.
6. A xestión dos proxectos poderá ser examinada durante a súa execución, ou unha vez finalizada, por representantes da Xunta de Galicia con competencias en materia de cooperación exterior ou por empresas avaliadoras contratadas para o efecto, para o cal a entidade beneficiaria e a contraparte local facilitarán o acceso ás contas e documentos xustificativos requiridos, así como a calquera outra documentación relevante na execución do proxecto.
7. As entidades beneficiarias, en relación co seu persoal expatriado cooperante, obríganse a cumprir co establecido no Real decreto 519/2006, do 28 de abril, polo que se establece o estatuto do cooperante.
Artigo 15º.-Modificación das condicións.
Precisarase autorización previa e expresa para calquera modificación substancial do proxecto, entendendo por tal aquela que afecte os seus obxectivos, beneficiarios/as, lugar, prazo de execución ou variación do custo total do proxecto ou das partidas orzamentarias de máis dun 20% do inicialmente aprobado. As solicitudes de modificacións substanciais do proxecto deberán estar suficientemente motivadas e ser formuladas por escrito dirixido ao director xeral de Relacións Exteriores e coa Unión Europea que, no prazo máximo dun mes, resolverá e notificará a autorización ou denegación da modificación.
Artigo 16º.-Reintegro por incumprimentos.
Os beneficiarios/as que incorresen en falsidade ou ocultación de datos ou non acreditasen, total ou parcialmente, o bo fin das cantidades percibidas, deberán proceder ao reintegro da súa totalidade en caso de incumprimento pleno ou da parte proporcional en caso dunha parcial falta de xustificación, sen prexuízo da exixencia das responsabilidades administrativas e penais que procedan.
Así mesmo, os beneficiarios/as deberán reintegrar as subvencións nos demais supostos de reintegro previstos nestas bases reguladoras e demais normativa de subvencións.
Artigo 17º.-Información aos órganos fiscalizadores.
Os beneficiarios/as estarán obrigados/as a facilitar toda a información que lles sexa requirida pola Intervención Xeral da Xunta de Galicia, o Tribunal de Contas e o Consello de Contas de Galicia no exercicio das súas funcións de fiscalización e control do destino das subvencións.
Artigo 18º.-Recursos.
As resolucións expresas ou presuntas recaídas en aplicación do disposto nestas bases reguladoras esgotan a vía administrativa e contra elas cabe interpoñer os seguintes recursos:
a) Potestativamente, recurso de reposición ante o mesmo órgano que ditou a resolución, no prazo dun mes contado a partir do día seguinte ao da correspondente notificación, ou de tres meses, contados a partir do día seguinte a aquel en que se produzan os efectos do silencio, segundo os casos, de conformidade co establecido nos artigos 107º, 116º e 117º da Lei 30/1992, segundo a redacción dada pola Lei 4/1999.
b) Directamente, recurso contencioso-administrativo ante a Sala do Contencioso-Administrativo do Tribunal de Xustiza de Galicia, no prazo de dous meses, contados a partir do día seguinte ao da correspondente notificación, ou de seis meses, contados a partir do día seguinte a aquel en que se producise o acto presunto.
Artigo 19º.-Remisión normativa.
Para o non previsto nestas bases será de aplicación a Lei 9/2007, do 13 de xuño, de subvencións de Galicia, o Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, os preceptos básicos da Lei 38/2003, do 17 de novembro, xeral de subvencións, así como os do Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións.
Ver referencia pdf "04100D002P014.PDF"
Ver referencia pdf "04100D004P025.PDF"